《丁卯冬日作》
清代·汪士铎

万类分歧途，心为不羁马。衔勒一以缓，顿辔若襄野。

塞阱杜其一，蔽明义已下。见好思则迁，觼軜不可把。

素衣倏染缁，康庄终焉舍。哲人懔朽索，养之以欲寡。

顾其驰骛念，犹同金在冶。朱君防衔撅，御以风与雅。

科斗辨周鼎，雷回罗商斝。峄山秋访碑，漳台春寻瓦。

竹窗炉熏清，摩挲日陶写。世无九方歅，谁学古人者。

兹譬鸣和鸾，协采齐肆夏。昔为江汉游，悔未结汐社。

徒令望晴川，思君如白也。

作者简介：（1802—1889）江苏江宁人，字振庵，别字梅村，晚号悔翁、无不悔翁。幼时家贫习商，后乃力学。道光二十年举人。咸丰初，因太平军入南京，逃至安徽绩溪，授徒为生。后充鄂抚胡林翼幕宾，谋划镇压太平军。所撰《乙丙日记》，述太平天国典制，颇具史料价值。晚年授国子监助教衔。学术初以三礼为主，作《礼服记》等。后治舆地，补赵一清、戴震注《水经注》，释以当时地名。另有《南北史补志》、《汉志志疑》、《江宁府志》、《同治上江二县志》及《汪梅村诗文集》等。